বিশাপুর
বিশাপুর (মধ্য ফার্সি: Bay-Šāpūr; ফার্সি: بیشاپور, Bishâpûr) ছিল সাসানিয় পারস্যের (বর্তমান ইরানের) একটি প্রাচীন শহর যা পারসিস এবং এলমের মধ্যবর্তী প্রাচীন সড়কে অবস্থিত। রাস্তাটি সাসানীয়দের রাজধানী ইস্তাখর (পার্সেপোলিসের নিকটস্থ) এবং তিসফুন শহরকে সংযুক্ত করেছে। এটি ইরানের ফর্স প্রদেশের কাজারুন কাউন্টির আধুনিক ফালিয়ানের দক্ষিণে অবস্থিত। বিশাপুর শহরটি শাপুর নদীর কাছে গড়ে উঠেছিল। একই স্থানে একটি দুর্গও রয়েছে যেখানে পাথর কাটা জলাধার এবং নদী উপত্যকা রয়েছে। এ স্থানে ছয়টি সাসানিয় শিলা রিলিফ পাওয়া যায়। এই শহরের সবচেয়ে গুরুত্বপূর্ণ বিষয় হল পারস্য ও রোমান শিল্প-স্থাপত্যের অনবদ্য সমন্বয় যা বিশাপুর নির্মাণের আগে দেখা যায়নি। বিশাপুর নির্মিত হওয়ার আগে, পারস্য/ইরানের প্রায় সব প্রধান শহরই ফিরুজাবাদ বা দারবের পুরানো শহরের মতো বৃত্তাকার আকৃতির ছিল। বিশাপুর হল প্রথম পারস্য শহর যেখানে উল্লম্ব এবং অনুভূমিক রাস্তা রয়েছে। এছাড়াও এই শহরে, বিশেষ করে অভ্যন্তরীণ নকশায়, রোমান শিল্প থেকে অভিযোজিত টাইলের কাজ দেখা যায়।